Pavenčių geležinkelio stotis

Pavenčių geležinkelio stotis – geležinkelio stotis Lietuvoje, pietinėje Kuršėnų miesto dalyje, Pavenčių mikrorajone.Litrail.lt  (tikrinta 2021-11-13). Dar viena – Kuršėnų geležinkelio stotis yra į šiaurės rytus nuo miesto. Šiandien Pavenčių geležinkelio stotis perkelta į naują, mūrinį pastatą (netoli senojo stoties pastato), kuriame yra laukiamoji salė ir bilietų kasa.Geležinkelio stotys. Kursenai.lt (tikrinta 2021-11-13). Stoja keleiviniai traukiniai Klaipėda–Radviliškis.

Stoties pastatų kompleksas – kultūros paveldo objektas (Nr. ). Stoties kiemelyje stovi paminklas tremtiniams, atidengtas 1991 m. lapkričio 23 d. Kuršėnų tremtinių iniciatyva (paminklo autorius – tremtinys Algimantas Šilkus, akmenkalys V. Pocius).Paminklinis akmuo ir kryžius Pavenčių geležinkelio stotyje 1941–1953 m. ištremtiesiems į Sibirą atminti. Kursenai.lt (tikrinta 2025-03-07). Tai kryžiaus ir paminklinio akmens kompozicija.Šiaulių rajono paminklai. Genocid.lt (tikrinta 2025-03-12).

 Istorija 

Pagal 1924 m. liepos 29 d. Seimo priimtą „Privatiniam turtui geležinkelio linijų Kėdainiai–Klaipėda, Amaliai–Telšiai–Kretinga ir Kazlų Rūda–Šakiai–Raseiniai–Lydavėnai reikalams nusavinti įstatymą“, prie tiesiamo geležinkelio Amaliai (Kužiai)–Telšiai 1926 m. buvo įrengta sustojimo vieta. 1934 m. pastatyti keleivių rūmai – pastatas buvo tinkuoto mūro, dengtas čerpėmis, stoties kompleksas pastatytas 1934–1937 m. Nuo stoties iki Pavenčių cukraus fabriko buvo nutiesta 4 linijų geležinkelio atšaka.

1940 m. kovo 1 d. vyriausiojo geležinkelio direktoriaus įsakymu Nr. 36 Pavenčių stočiai suteikta III klasė. 1943 m. vasario 1 d. suteiktas II klasės stoties statusas, nors užėję sovietai vėl priskyrė III klasę.

Užėjus sovietams, per stotį 1941–1953 m. buvo tremiami gyventojai į Sibirą. Tremtiniams atminti 1991 m. pastatytas paminklas. 2024 m. stotis įtraukta į kultūros paveldo registrą.

 Architektūra 

Sustojimo vietą pertvarkius į stotį, 1934 m. pastatytas mūrinis čerpėmis dengtas 1920 m³ tūrio stoties keleivių namas. Statant stoties keleivių namą, buvo sutvarkytas privažiavimo kelias ir stoties aikštelė. 1935 m. stotyje dar buvo statoma keturių skyrių išvietė su sandėliu žibalui laikyti. Pastačius Pavenčių cukraus fabriką nutiesti papildomi geležinkelio keliai. Prie stoties pastatytas 2 aukštų mūrinis gyvenamasis namas su ūkinėmis patalpomis geležinkelininkams. Buvo tvarkoma geležinkeliui priklausanti žemė, ruošiantis ją išnuomoti. 1937 m. pastatytas stoties malkų sandėlis ir patalpa ugniagesių gurguolės įrangai saugoti. Išgrįsta stoties aikštė ir privažiavimo keliai. Pradėti įrengti gyvulių gardeliai su svarstyklėmis, baigti 1938 m., toliau keliama ir grindžiama prekių pakrovimo aikštelė, tvarkomi privažiavimo keliai. 1939 m. baigti stoties įrengimo darbai.

 Šaltiniai 

Kategorija:Kuršėnai
Kategorija:Šiaulių rajono savivaldybės geležinkelio stotys
Kategorija:Lietuvos kultūros vertybės: geležinkelio stotys